เตรียมพร้อมมาตรการด้านสาธารณสุข รองรับการเปิดประเทศไว้ทุกด้านแล้ว นำร่องท่องเที่ยว 17 จังหวัด ปฏิบัติอย่างเคร่งครัด
นายแพทย์ เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กล่าวว่า การเปิดประเทศเป็นสิ่งที่ทุกคนจับตามองและคาดหวังในเชิงเศรษฐกิจ หากการเปิดเป็นไปด้วยดีจะทำให้เกิดศักยภาพในการแข่งขันและเป็นผลดีกับไทย โดยด้านสาธารณสุขมีการเตรียมพร้อมทุกด้านแล้ว เช่น การสื่อสารข้อปฏิบัติกับประเทศต้นทางที่จะต้องปฏิบัติตามมาตรการอย่างไรบ้าง รวมถึงการเตรียมพร้อมในพื้นที่และสถานบริการรองรับนักท่องเที่ยว ทั้งนี้เชื่อว่า ในสัปดาห์แรกจะยังมีนักท่องเที่ยวเดินทางเข้ามาไม่มากนัก โดยจะเพิ่มจำนวนมากขึ้นในสัปดาห์ถัดไป มาตรการคัดกรองเริ่มตั้งแต่สนามบิน เมื่อนักท่องเที่ยวที่เดินทางถึงจะต้องตรวจวัดอุณหภูมิร่างกาย หากเกิน 37.3 องศาเซลเซียส จะคัดแยกและตรวจยืนยันหาเชื้อโควิด-19 อีกครั้ง ส่วนนักท่องเที่ยวที่อุณหภูมิร่างกายไม่เกินที่กำหนดไว้จะไปเข้าตรวจคัดกรองที่โรงแรมที่พักต่อไป สำหรับการปฏิบัติตัวของประชาชนในพื้นที่นำร่องด้านการท่องเที่ยว (พื้นที่สีฟ้า) 17 จังหวัด ขอให้ปฏิบัติตามมาตรการป้องโควิด-19 อย่างเคร่งครัดเช่นเดิมสำหรับพื้นที่สีฟ้าท่องเที่ยวยังคงติดต่อสถานการณ์อย่างใกล้ชิด โดยจะประเมินตัวเลขเป็นระยะๆ เพราะจัดทำแผนเผชิญเหตุเตรียมความพร้อมสถานที่เพื่อรองรับไว้แล้วหากมีการแพร่ระบาดเป็นกลุ่มก้อน ขณะที่นักท่องเที่ยวมีประกันสุขภาพรองรับเพื่อความรวดเร็วในการเข้ารับการรักษา